**За ученике 5. и 6. разреда:**

**АГИ И ЕМА (ОДЛОМЦИ)**

**Роман „Аги и Ема“ Игора Коларова, говори о дечаку Агију за којег родитељи нису имали довољно времена. Аги упознаје Ему, необичну старицу која му пружа пријатељство и разумевање. Заједно путују у свет маште. Ово су одломци (делови текста) из књиге.**

Мама и тата нису имали времена да оду у школу на родитељски састанак. Зато је Аги замолио Ему да дође.

* Нико никад не долази код мојих учитеља да се распита о мени.

Тако јој је рекао.

Ема је, наравно, каснила. Ушла је у учионицу препуну родитеља, прогунђала: Добар дан, и села у последњу клупу до прозора.

* Опростите, Ви сте...? – упита учитељ.
* Ја сам.
* Мислим, због кога сте дошли?
* Због Агија, наравно! Зар не видите да личимо? Ја сам му сестра.
* Сестра?
* Ох, да, то је загонетка чак и за наше родитеље. Али, наставите, овде сам да слушам а не да причам.

Ема је била одушевљена Агијевијевим успехом у школи. Купила му је сладолед и спремила поклон који ће му предати касније.

* Аги, глупердо! Аги, глупердо! – викала су деца за њим док се враћао из школе.
* Аги, геније! Аги, геније! – викала је Ема идући му у сусрет. Широко је махала метлом коју је наследила од чукун - бабе (прва половина 19. века). На метли су били окачени:

- балони,

- старинске, дугачке мушке гаће препуне рупа,

- глава плишаног медведића,

- трака тоалет-папира са цветићима, и

- заставице фудбалских клубова.

**Непознате речи:**

**родитељски састанак:** У Србији се на позив учитеља (разредног старешине) одржава заједнички састанак родитеља (зато се зове РОДИТЕЉСКИ) свих ученика из једног одељења (најчешће четири пута у току школске године). Разговара се о успеху и понашању ђака, као и о даљим плановима везаним за разред;

**гунђати:** изражавати незадовољство речима;

**загонетка:** задатак састављен од речи чије значење треба погодити (српске народне загонетке смо учили у претходном задатку).

**глуперда:** ружна реч којом се вређа неко чиме му се говори да није паметан

**геније:** веома паметна особа

**Одговори на следећа питања:**

1. Зашто Аги моли Ему да иде на родитељки састанак уместо његових родитеља?
2. Како се осећа Аги када му другари довикују да је глуперда?
3. Како Ема реагује? Зашто?
4. Шта можеш да закључиш о пријатељству Агија и Еме?
5. Како замишљаш Ему?
6. Из наше лекције са часа о родбинским односим, сети се ко је чукун-баба. Чија је она баба?
7. Ко је твој најбољи пријатељ? Напиши седам реченица о њему писаним словима ћирилице.

Заједно са родитељима погледај истоимени филм и попричајте о утисцима.